3500 forbrugere var fredag morgen uden varme i Sæby. Varmeværket har til eftermiddag løst problemet.

Borgerne i Sæby behøver ikke længere fryse. Varmeværket har nemlig fået løst de problemer, der torsdag aften og fredag morgen gjorde, at 3500 forbrugere ikke havde adgang til varme. Problemet blev opdaget, da varmeværket fik en brandalarm. Det sprængte rør skabte en masse damp, som udløste brandalarmen i kælderen. Beredskabet blev derfor tilkaldt. - Det var en kompensator, der sprang. Det har ikke noget med kulden at gøre, men er nærmere en tilfældighed, siger maskinmester ved varmeværket, Jacob Andreas Jakobsen. Det er stadig enkelte husstande, der fredag eftermiddag endnu ikke har varmt vand. Det er de husstande, der ligger i de fjerneste dele af Sæby, der må vente på varmen lidt endnu, men det er altså på vej ud til dem.